ໃນຕອນເຊົ້າວັນທີ 5 ສິງຫາ 2020, ທ່ານ ຫງວຽນຫງອກບິ່ງ, ປະທານສະຫະພັນບັນດາອົງການມິດຕະພາບ ດ່ານັງ ຕາງໜ້າ ໃຫ້ສະຫະພັນບັນດາອົງການມິດຕະພາບຫວຽດນາມໄດ້ມອບອຸປະກອນການແພດ ໃຫ້ແກ່ສູນຄວບຄຸມພະຍາດ ນະຄອນ ດ່ານັງ (CDC ດ່ານັງ) ເພື່ອປ້ອງກັນແລະຄວບຄຸມ Covid-19.
ເນື່ອງໃນໂອກາດນີ້, ສະຫະພັນບັນດາອົງການມິດຕະພາບ ດ່ານັງ ກໍ່ໄດ້ຮ່ວມມືກັບສະມາຄົມມິດຕະພາບຫວຽດນາມ - ຍີ່ປຸ່ນ ແລະສະມາຄົມມິດຕະພາບຫວຽດນາມ - ສະຫະລັດອາເມລິກາ ຢູ່ ດ່ານັງ ເພື່ອລະດົມບໍລິຈາກຜ້າອັດປາກດ້ານການແພດ 6.000 ອັນ ບັນລຸມາດຕະຖານຂອງ ບໍລິສັດ Vinamask ແລະ ຜ້າອັດປາກ N95 1.200 ອັນ ມອບໃຫ້ CDC ດ່ານັງ ເພື່ອປະກອບໃຫ້ ທ່ານໝໍ ແລະ ພະນັກງານແພດ ຢູ່ແນວໜ້າ ເພື່ອຕໍ່ສູ້ຕ້ານໂລກລະບາດ.
ທ່ານ ຫງວຽນຫງອກບິ່ງ, ປະທານສະຫະພັນບັນດາອົງການມິດຕະພາບດ່ານັງ, ໃຫ້ຮູ້ວ່າ: “ຄະນະປະຈໍາການສະຫະພັນບັນດາອົງການມິດຕະພາບດ່ານັງກໍ່ພວມຂົນຂວາຍຮຽກຮ້ອງບັນດາອົງການຈັດຕັ້ງທີ່ກ່ຽວຂ້ອງ, ພະນັກງານລັດຖະກອນ, ກຳມະກອນແລະ ສະມາຊິກສະມາຄົມ ໄດ້ສະໜັບສະໜູນເງິນ, ເຄື່ອງໃຊ້ທາງການແພດ, ສິ່ງທີ່ຈຳເປັນ ແລະ ສົມທົບກັບນະຄອນ ດ່ານັງ ໃນການປ້ອງກັນການລະບາດຂອງໂລກລະບາດ. ນອກຈາກນັ້ນ, ສະຫະພັນບັນດາອົງການຈັດຕັ້ງມິດຕະພາບດ່ານັງ ຍັງໄດ້ສົ່ງຈົດໝາຍ ເຖິງບັນດາອົງການການທູດ, ອົງການຈັດຕັ້ງ, ນັກທຸລະກິດ ແລະ ຜູ້ມີໃຈບຸນ ທັງພາຍໃນ ແລະ ນອກນະຄອນ ເພື່ອມີການສະໜັບສະໜຸນ ແລະ ແບ່ງປັນກັບນະຄອນ ດ່ານັງ ໃນໄລຍະການລະບາດຂອງພະຍາດ Covid-19".
ຕາງໜ້າ CDC ດານັງ, ທ່ານ ໂຕນເທິດແທ້ງ, ຜູ້ອຳນວຍການສູນຄວບຄຸມພະຍາດ ດ່ານັງ ໄດ້ສະແດງຄວາມຂອບໃຈສະຫະພັນບັນດາອົງການມິດຕະພາບຫວຽດນາມ ແລະ ຫວັງວ່າໃນໄລຍະຈະມາເຖິງຈະສືບຕໍ່ໄດ້ຮັບການໜູນຊ່ວຍຈາກສະຫະພັນບັນດາອົງການມິດຕະພາບຫວຽດນາມຕື່ມອີກເວົ້າລວມ ແລະ ສະຫະພັນບັນດາອົງການມິດຕະພາບນະຄອນ ດ່ານັງ ເວົ້າສະເພາະ.
ກ່ອນໜ້ານັ້ນ, ກ່າວຄໍາເຫັນຊີ້ນໍາທີ່ກອງປະຊຸມແລກປ່ຽນວຽກງານທາງອອນລາຍ ຄະນະຊີ້ນໍາປ້ອງກັນ, ສະກັດກັ້ນໂລກລະບາດໂຄວິດ - 19 ນະຄອນໂຮ່ຈີມິນ, ທ່ານເລຂາຄະນະພັກນະຄອນ ຫງວຽນທ້ຽນເຍິນ ໃຫ້ຮູ້ວ່າ: ທິດນໍາຂອງນະຄອນແມ່ນປ້ອງກັນແຕ່ຫົວທີ, ມາດຕະການທີ່ປະຕິບັດໄດ້ງ່າຍ ແລະ ມີປະສິດທິຜົນທີ່ສຸດ ນັ້ນແມ່ນຂົນຂວາຍປະຊາຊົນໃສ່ຜ້າອັດປາກ - ອັດດັງ; ຍົກສູງສະຕິຄວາມຮັບຮູ້ໃນການປ້ອງກັນ, ສະກັດກັ້ນໂລກລະບາດຢ່າງຂ້ຽວຂາດ.
ໄຊພອນ